National Alliance

National Alliance (papiamentu: Aliansa Nashonal, abreviá NA) ta un partido polítiko na Sint Maarten. E partido a surgi for di un fushon di Sint Maarten Patriotic Alliance (SPA)  i National Progressive Party (NPP) na aña 2000William Marlin bids politics farewell with a flourish, stmaartennews (10 di febrüari 2024) i ta un di e partidonan mas grandi di Sint Maarten.

 Historia elektoral 
Na e elekshonnan di Parlamento di Antias Hulandes dia 18 di yanüari 2002, NA a logra 45,6% di e votonan den nan propio distrito elektoral. Ku esaki a gana 1 di e 3 asientonan asigná na Sint Maarten. Na 2006 e partido a gana un asiento adishonal.

Riba 10 di òktober 2010 e Antias Hulandes a keda disolbé i Sint Maarten a sigui komo pais outónomo den Reino Hulandes. Na e elekshonnan pa e promé parlamento di Sint Maarten, NA a terminá ku 7 asiento komo e partido mas grandi, pero a bai den oposishon. Poko despues Patrick Illidge, y na 2011 Frans Richardson, a sali for di e frakshon di NA y a keda ku nan asiento. Despues di e kaida di e gabinete di Wescot-Williams I, NA a bira un partner di koalishon den e di dos gabinete di Wescot-Williams (2012-2013).

Despues ku e isla a ser sutá dor di Orkan Irma na sèptèmber 2017, promé minister Marlin i algun di su ministernan a risibí un moshon di deskonfiansa pa nan papel den e negosiashonnan ku Hulanda pa e fondonan di sosten i e medidanan anti-froude. Mientras ku e ministernan por a keda, Marlin a wòrdu remplasá pa Rafael Boasman komo minister-presidente i a anunsia elekshonnan nobo. Dia 3 di yanüari 2018, Silveria Jacobs a keda elegí komo lider nobo di partido NA i e lider di lista. Na e elekshon di 26 di febrüari 2018, e partido a logra 4.139 voto, igual na 30.54% di e kantidat di voto emití. Ku esaki el a mantené su 5 asiento den parlamento i ta keda den oposishon.

E elekshon di yanüari 2020 ta hiba na un kambio di poder. Bou liderazgo di Silveria Jacobs NA ta mira un oumento fuerte di voto di 5 pa 6 asiento. Un koalishon entre e partido UPP i Aliansa Nashonal, ku Silveria Jacobs komo promé minister, ta wòrdu konkluí riba 11 di yanüari 2020. E promé minister nobo ta pone fin na e periodo di instabilidat na e isla dor di mantené su gobièrnu durante henter e periodo di mandato, un promé den dies aña. Den e elekshon di yanüari 2024 NA ta keda ku su posishon di partido mas grandi di Sint Maarten, apesar di pèrdè dos asiento. E partido,  sinembargo, lo liderá den oposishon despues ku un gobièrnu di kuater partido wòrdu formá entre e partidonan Unified Resilient St. Maarten Movement (URSM), Democratic Party (DP), Party for Progress (PFP), i Nation Opportunity Wealth (NOW), ku kada uno a logra dos asiento.

 Lider di partido 
 William Marlin (2000-2018)
 Silveria Jacobs (2018-2024)
 Egbert Doran (desde 20 di sèptèmber 2024)

Category:Polítika na Sint Maarten